Απόφαση της Επιτροπής

της 12ης Ιουνίου 2002

για την οργάνωση προσωρινού πειράματος όσον αφορά την αύξηση του μέγιστου βάρους των παρτίδων σπόρων προς σπορά κτηνοτροφικών φυτών σύμφωνα με την οδηγία 66/401/EΟΚ του Συμβουλίου

[κοινοποιηθείσα υπό τον αριθμό Ε(2002) 2078]

(Κείμενο που παρουσιάζει ενδιαφέρον για τον ΕΟΧ)

(2002/454/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(1), όπως τροποποιήθηκε τελευταία από την οδηγία 2001/64/ΕΚ(2), και ιδίως το άρθρο 13α,

Εκτιμώντας τα ακόλουθα:

(1) Η οδηγία 66/401/ΕΟΚ καθορίζει το μέγιστο βάρος μιας παρτίδας στα πλαίσια του ελέγχου των σπόρων προς σπορά.

(2) Λόγω των αλλαγών των μεθόδων εμπορίας των σπόρων προς σπορά, ιδίως των μεθόδων μεταφοράς, συμπεριλαμβανομένων των αποστολών φορτίων χύμα, μπορεί να κριθεί σκόπιμη η αύξηση του καθορισμένου μέγιστου βάρους των παρτίδων σπόρων προς σπορά αγρωστωδών.

(3) Οι τρέχουσες διεθνείς πρακτικές, ιδίως το κατά παρέκκλιση πείραμα για το μέγιστο μέγεθος των παρτίδων σπόρων προς σπορά αγρωστωδών (Gramineae), όπως θεσπίστηκε από το συμβούλιο του Οργανισμού Οικονομικής Συνεργασίας και Ανάπτυξης, στις 28 Σεπτεμβρίου 2000, και το πείραμα για το μέγεθος των παρτίδων σπόρων προς σπορά κτηνοτροφικών φυτών που εγκρίθηκε κατά την τακτική συνεδρίαση του διεθνούς οργανισμού ελέγχου των σπόρων, στις 21 Ιουνίου 2001, επιτρέπουν την εφαρμογή διαδικασιών με τις οποίες είναι δυνατόν να αυξηθεί το μέγιστο βάρος των παρτίδων για ορισμένα είδη, συμπεριλαμβανομένων των αγρωστωδών.

(4) Συνεπώς, κρίνεται σκόπιμο να οργανωθεί προσωρινό πείραμα υπό ειδικούς όρους για την αύξηση του μέγιστου βάρους των παρτίδων αγρωστωδών.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στόχος της παρούσας απόφασης είναι να οργανωθεί προσωρινό πείραμα σε κοινοτικό επίπεδο σύμφωνα με τους όρους που ορίζονται στο παράρτημα, για να αξιολογηθεί εάν το μέγιστο βάρος μιας παρτίδας που ορίζεται στο παράρτημα ΙΙΙ της οδηγίας 66/401/ΕΟΚ μπορεί να αυξηθεί όσον αφορά τους σπόρους προς σπορά της κατηγορίας "πιστοποιημένοι σπόροι" των ειδών αγρωστωδών που περιλαμβάνονται στο άρθρο 2 της εν λόγω οδηγίας.

Άρθρο 2

1. Οποιοδήποτε κράτος μέλος μπορεί να συμμετάσχει στο πείραμα.

2. Τα κράτη μέλη ενημερώνουν την Επιτροπή σχετικά με την απόφασή τους να συμμετάσχουν στο πείραμα.

3. Από την ημερομηνία κατά την οποία διαβίβασε στην Επιτροπή την ανακοίνωση σύμφωνα με την παράγραφο 2, ένα κράτος μέλος, για τους σκοπούς του πειράματος, αποδεσμεύεται από την υποχρέωση που ορίζεται στο άρθρο 7 παράγραφος 2 της οδηγίας 66/401/ΕΟΚ, σχετικά με το μέγιστο βάρος των παρτίδων που αναφέρεται στο παράρτημα ΙΙΙ στήλη 2, για τα είδη "αγρωστώδη" (GRAMINEAE) τα οποία απαριθμούνται στην στήλη 1. Ωστόσο, πρέπει να εφαρμόζει το μέγιστο βάρος των 25 τόνων και πρέπει να πληροί, επιπλέον των άλλων όρων που ορίζονται στην οδηγία 66/401/ΕΟΚ, τους όρους που αναφέρονται στο παράρτημα της παρούσας απόφασης.

Άρθρο 3

Το πείραμα λήγει την 1η Ιουνίου 2003. Τα κράτη μέλη μπορούν να αποφασίσουν να διακόψουν τη συμμετοχή τους στο πείραμα πριν από την ημερομηνία αυτή.

Άρθρο 4

Τα κράτη μέλη υποβάλλουν εκθέσεις σχετικά με τα πορίσματα του πειράματος στην Επιτροπή και στα άλλα κράτη μέλη στις 30 Νοεμβρίου 2002 και στις 31 Μαρτίου 2003.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 12 Ιουνίου 2002.

Για την Επιτροπή

David Byrne

Μέλος της Επιτροπής

(1) ΕΕ 125, της 11.7.1966, σ. 2298/66.

(2) ΕΕ L 234 της 1.9.2001, σ. 60.

ΠΑΡΑΡΤΗΜΑ

Οι όροι που αναφέρονται στο άρθρο 1 έχουν ως εξής:

α) πρέπει να διενεργηθεί δοκιμή ομοιογένειας σε κάθε παρτίδα και η παρτίδα πρέπει να πληροί τους όρους ομοιογένειας·

β) το επίσημο σήμα που προβλέπεται βάσει της οδηγίας 66/401/ΕΟΚ πρέπει να αναφέρει τον αριθμό της παρούσας απόφασης μετά τις λέξεις "κανόνες και πρότυπα ΕΚ"·

γ) όταν ένα κράτος μέλος συμμετέχει στο πείραμα, τα δείγματα που παρέχονται από το εν λόγω κράτος μέλος για συγκριτικές δοκιμές σε κοινοτικό επίπεδο πρέπει να προέρχονται από παρτίδες σπόρων που έχουν πιστοποιηθεί επίσημα σύμφωνα με τους όρους του πειράματος αυτού και

δ) η αρχή πιστοποίησης επιβλέπει την διεξαγωγή του πειράματος.